Mikkel Dencker (DF), 2005-03-04:
Som hr. Peter Christensen var inde på i sit indlæg, er lovforslaget her en del af regeringens Fair Play Kampagne, som Dansk Folkeparti bakker op.
Forslaget indeholder en række elementer, der hver især har til formål at dæmme op for svindel og sort arbejde.
Samtidig indføres også muligheden for, at virksomheder kan pålægges at føre en såkaldt logbog fra dag til dag over de ansatte.
På den måde skal det undgås, at mange medarbejdere pudsigt nok har deres første arbejdsdag lige netop den dag, hvor Told-Skat foretager razzia på arbejdspladsen.
Mange af de tilfælde er sandsynligvis sort arbejde, muligvis også kombineret med socialt bedrageri, og det kan der ikke gøres nok for at dæmme op for.
Med lovforslaget lægges der også op til, at Told-Skat kan foretage beslaglæggelse af forretningers beholdninger af drikkevarer med en uregelmæssig pantmærkning.
Ofte er der samtidig tale om ulovligt importerede varer, og med muligheden for at beslaglægge disse varer tages de ud af handelen, indtil en lovliggørelse har fundet sted.
Samtidig vil jeg også tillade mig at benytte denne første behandling til at drøfte muligheden for at overføre den såkaldte colabødeordning til også at blive brugt ved brud på pantreglerne.
Det vil jeg gerne høre de øvrige partiers holdning til.
Samlet set er alle tiltagene i lovforslaget, også dem, som jeg ikke har listet op, forslag, som Dansk Folkeparti ikke har noget imod.
Vi støtter derfor lovforslagets vedtagelse, men vi sætter samtidig spørgsmålstegn ved, om lovforslagets elementer er tilstrækkelige til at dæmme op for de problemer, som vi har med at gøre.
Stramningerne i det lovforslag, vi behandler nu, har nemlig ingen værdi, hvis de ikke bliver håndhævet effektivt og konsekvent.
Alle har vidst gennem mange år, at det er i bestemte brancher, problemerne er særlig fremtrædende.
SR-regeringen gjorde ikke nok ved problemerne, og svindelen fik lov til at vokse i omfang.
Den nuværende regering har arvet problemerne, men har endnu ikke afsat tilstrækkeligt med ressourcer til at bekæmpe lovløsheden.
Om det skyldes berøringsangst, fordi det er indvandrerbrancher, der er tale om,
skal jeg ikke kunne sige, men faktum er, at det især er blandt kiosker, grønthandlere og pizzeriaer, at svindelen florerer.
I Dansk Folkeparti tror vi på, at vi kun kommer problemerne helt til livs, hvis der sker en hyppig, effektiv og konsekvent kontrol af de her brancher.
Derfor tror vi også, at løsningen er, at der tilføres mere personale til at foretage kontrol af og razziaer i de brancher, hvor man ved eller har mistanke om, at svindel og misbrug florerer.
Det skal nemlig ikke kunne betale sig at omgå landets love.
Vi mener, det er en hån mod lovlydige forretningsdrivende, at de får undergravet deres forretning af svindlere og bedragere.
Regeringen og hele Folketinget i forening skylder ærlige erhvervsdrivende at få ryddet op, og Dansk Folkeparti ser frem til, hvad regeringen agter at foretage sig.
Til slut vil jeg sige, at vi har været tålmodige gennem mange år, men vores tålmodighed bliver også brugt op på et tidspunkt, så jeg vil ikke lægge skjul på, at vi vil foretage det nødvendige for at komme det her problem til livs, og jeg vil gerne kvittere for Socialdemokratiets forslag om, at man muligvis kunne lukke forretninger ved gentagne overtrædelser.
Det vil jeg ikke udelukke at vi vil bakke op.
Med disse ord skal jeg sige, at vi støtter lovforslaget.